En otte gange elleve meter stor stålskulptur formet som en stjerne bliver i weekenden nedsænket på 11 kilometers dybde i Marianergraven.

Det er den kontroversielle kunstner Kristian von Hornsleth, der står bag skulpturen, som foruden seks ton stål består af hår og blod fra 3.000 mennesker fra hele verden.

Mennesker over hele verden – fra Oklahoma og København til Shanghai og Guam – har givet blod til projektet ved forskellige events.

Kæmpestjernen er en del af Hornsleths verdensomspændende "Deep Storage Project", der har været fire år undervejs, og nu nærmer sig afslutningen. Det mest spektakulære ved projektet er netop nedsænkningen af stjernen og de 3.000 DNA-prøver i Marianergraven, som er det dybeste sted på kloden.

»Stjernen er en hyldest til menneskets splittelse mellem selvdestruktion og fremtidsvisioner. Den er inspireret af vores nysgerrighed og de udfordringer, nysgerrigheden giver,« siger Hornsleth.

»På den ene side minder skulpturen mig om en kompliceret asymmetrisk struktur, som vækker min nysgerrighed efter at løse mysteriet. På den anden side minder stjernen mig om, hvor meget jeg holder af at drømme om fremtidens uendelige muligheder,« forklarer kunstneren.





Nedsænkningen er planlagt til på søndag, men alt efter vejrforholdene kan det også blive lørdag eller mandag.

En søsterskulptur, der indeholder blod og hår fra indbyggere i Vejle, er i øvrigt netop blevet indviet i Vejle.